กลต.โกยกำไร108ล้านปี’53ราย
ได้เงินลงทุนโตเยอะสุดสอบสงสัยทำผิดกม.51เรื่อง
18 ส.ค. 2554

ได้เงินลงทุนโตเยอะสุดสอบสงสัยทำผิดกม.51เรื่อง
ก.ล.ต.โชว์ผลประกอบการปี 2553 รายได้สูงกว่าค่าใช้จ่าย 108 ล้านบาท พุ่ง 214% จากปีก่อน เงินลงทุนช่วยตั้งเยอะ
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุในรายงานประจำปี 2553 ว่า มีรายได้สูงกว่าค่าใช้จ่าย 108.91 ล้านบาท โต 214% จากปีก่อนหน้ามีรายได้สูงกว่าค่าใช้จ่าย 34.67 ล้านบาท 
ในปี 2553 มีรายได้รวม 802.23 ล้านบาท สูงกว่าปีก่อนหน้า 18% ซึ่งรายได้ที่เพิ่มขึ้นอย่างมีนัยสำคัญมาจากเงินลงทุน 178.15 ล้านบาท โตถึง 80% จากปีก่อนหน้าที่มีจำนวน 98.79 ล้านบาท ทั้งนี้มีเงินลงทุนระยะยาวเท่ากับปีก่อน 300 ล้านบาท ส่วนเงินลงทุนระยะสั้นลดลงจาก 3,810 ล้านบาท เหลือ 3,417 ล้านบาท 
ขณะที่รายได้ส่วนใหญ่มาจากค่าธรรมเนียม จำนวน 441.53 ล้านบาท เพิ่มจากจำนวน 413 ล้านบาทในปีก่อน และรายได้จากเงินอุดหนุนจากตลาดหลักทรัพย์แห่งประเทศไทยอยู่ที่ 177.15 ล้านบาท 
ด้านค่าใช้จ่ายรวมเพิ่มขึ้นกว่า 8% อยู่ที่ 693 ล้านบาท แบ่งเป็นค่าใช้จ่ายพนักงานและลูกค้า 506 ล้านบาท ค่าใช้จ่ายดำเนินงาน 170 ล้านบาท และผลตอบแทนคณะกรรมการ ก.ล.ต. และอนุกรรมการ 16 ล้านบาท 
สำหรับงานด้านการตรวจสอบ ได้เข้าตรวจสอบจากการสงสัยว่ามีการกระทำผิดกฎหมายหลักทรัพย์ จำนวน 106 กรณี แบ่งเป็นยกมาจากปีก่อนหน้า 55 เรื่อง และรับใหม่ในปี 2553 จำนวน 51 เรื่อง ตรวจสอบเสร็จแล้ว 34 เรื่อง 
ในจำนวน 106 กรณี แบ่งเป็นการสร้างราคา/แพร่ข่าว 50 เรื่องใช้ข้อมูลภายใน 22 เรื่อง การทุจริตของผู้บริหารบริษัทจดทะเบียน/ผู้ออกหลักทรัพย์ จำนวน 18 เรื่อง ประกอบธุรกิจหลักทรัพย์หรือสัญญาซื้อขายล่วงหน้าโดยไม่ได้รับอนุญาต 15 เรื่อง และอื่นๆ 1 เรื่อง 
ทั้งนี้ ในปี 2553 สามารถเปรียบเทียบปรับผู้กระทำผิด จำนวน 63 ราย 98 ข้อหา รวมเป็นเงินทั้งสิ้น 16.62 ล้านบาท เทียบกับปี 2552 มีการเปรียบเทียบปรับ จำนวน 50 ราย 78 ข้อหา รวมเป็นเงิน 74.98 ล้านบาท 
นอกจากนี้ ยังพบว่ามีการทำคำเสนอซื้อในปี 2553 รวม 9.1 หมื่นล้านบาท เกิดขึ้นจริง 6.3 หมื่นล้านบาท เพิ่มขึ้นหลายเท่าตัวจากปีก่อนหน้าที่มีการทำคำเสนอซื้อ 2.4 หมื่นล้านบาท และมีการเสนอซื้อจริง 2.1 หมื่นล้านบาท 
การทำคำเสนอซื้อเป็นไปเพื่อวัตถุประสงค์ครอบงำกิจการมากถึง 8.3 หมื่นล้านบาท แต่เป็นมูลค่าที่เกิดขึ้นจริง 5.7 หมื่นล้านบาท ที่เหลือทำเพื่อขอออกจากตลาดหลักทรัพย์